CELEX: 32016R0401
Language: el
Date: 2016-03-09 00:00:00
Title: Κανονισμός (ΕΕ) 2016/401 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, για την εφαρμογή του μηχανισμού κατά της καταστρατήγησης που περιέχεται στη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου

23.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 77/62
            
         ΚΑΝΟΝΙΣΜΌΣ (ΕΕ) 2016/401 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 9ης Μαρτίου 2016
   για την εφαρμογή του μηχανισμού κατά της καταστρατήγησης που περιέχεται στη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:
   
               (1)
            
            
               Στις 10 Μαΐου 2010 το Συμβούλιο εξουσιοδότησε την Επιτροπή να αρχίσει διαπραγματεύσεις με τη Γεωργία για τη σύναψη συμφωνίας σύνδεσης μεταξύ της Ένωσης και της Γεωργίας.
            
         
               (2)
            
            
               Οι εν λόγω διαπραγματεύσεις ολοκληρώθηκαν και η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου (2), (εφεξής «η συμφωνία») υπεγράφη στις 27 Ιουνίου 2014 και εφαρμόζεται προσωρινά από την 1η Σεπτεμβρίου 2014.
            
         
               (3)
            
            
               Είναι αναγκαίο να θεσπιστούν οι διαδικασίες για να εξασφαλιστεί η αποτελεσματική εφαρμογή του μηχανισμού κατά της καταστρατήγησης για την προσωρινή αναστολή των προτιμησιακών δασμών σε συγκεκριμένα προϊόντα που προβλέπονται στη συμφωνία.
            
         
               (4)
            
            
               Ο παρών κανονισμός θα πρέπει να παρέχει δυνατότητα αναστολής των προτιμησιακών δασμών για ανώτατη περίοδο έξι μηνών, όταν οι εισαγωγές ορισμένων γεωργικών προϊόντων και μεταποιημένων γεωργικών προϊόντων φθάσουν τον καθορισμένο στο παράρτημα II-Γ της συμφωνίας ετήσιο όγκο εισαγωγών.
            
         
               (5)
            
            
               Για λόγους διαφάνειας η Επιτροπή θα πρέπει να υποβάλλει ετησίως έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή των συμφωνιών και του μηχανισμού κατά της καταστρατήγησης.
            
         
               (6)
            
            
               Προκειμένου να εξασφαλιστούν ενιαίες προϋποθέσεις για την εφαρμογή του μηχανισμού κατά της καταστρατήγησης που προβλέπει η συμφωνία, θα πρέπει να ανατεθούν εκτελεστικές αρμοδιότητες στην Επιτροπή. Οι αρμοδιότητες αυτές θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (3).
            
         
               (7)
            
            
               Η συμβουλευτική διαδικασία θα πρέπει να χρησιμοποιείται για την έγκριση των εκτελεστικών πράξεων για απόφαση σχετικά με την αναστολή των προτιμησιακών δασμών βάσει του μηχανισμού κατά της καταστρατήγησης, δεδομένου ότι πρέπει να αρχίσουν να εφαρμόζονται μόλις οι εισαγωγές φθάσουν το σχετικό όριο όσον αφορά τις κατηγορίες προϊόντων που περιλαμβάνονται στο παράρτημα II-Γ της συμφωνίας καθώς έχουν πολύ περιορισμένη περίοδο ισχύος. Για να αποφεύγεται το ενδεχόμενο αρνητικών επιπτώσεων στην αγορά της Ένωσης ως αποτέλεσμα της αύξησης των εισαγωγών, η Επιτροπή θα πρέπει επίσης να εκδίδει εκτελεστικές πράξεις άμεσης ισχύος σε δεόντως αιτιολογημένες περιπτώσεις, εάν συντρέχουν προς τούτο επιτακτικοί λόγοι επείγοντος,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο και πεδίο εφαρμογής
   1.   Ο παρών κανονισμός προβλέπει διατάξεις σχετικά με την εφαρμογή του μηχανισμού κατά της καταστρατήγησης που περιέχει η συμφωνία.
   2.   Ο παρών κανονισμός ισχύει για τα προϊόντα προέλευσης Γεωργίας.
   Άρθρο 2
   Μηχανισμός κατά της καταστρατήγησης για ορισμένα γεωργικά προϊόντα και μεταποιημένα γεωργικά προϊόντα
   1.   Για τα προϊόντα που αναγράφονται στο παράρτημα II-Γ της συμφωνίας, τα οποία υπόκεινται στον μηχανισμό κατά της καταστρατήγησης που ορίζεται στο άρθρο 27 της συμφωνίας, έχει καθορισθεί ετήσιος μέσος όρος εισαγωγών. Σε δεόντως αιτιολογημένες περιπτώσεις επείγοντος χαρακτήρα όταν ο όγκος των εισαγωγών μιας ή περισσότερων κατηγοριών προϊόντων φθάσει το όριο που αναφέρεται στο παράρτημα II-Γ της συμφωνίας για οποιοδήποτε δεδομένο έτος που αρχίζει την 1η Ιανουαρίου, η Επιτροπή, εάν δεν έχει λάβει πειστική αιτιολόγηση από τη Γεωργία, εκδίδει εκτελεστικές πράξεις άμεσης ισχύος σύμφωνα με τη διαδικασία που αναφέρεται στο άρθρο 3 παράγραφος 2 του παρόντος κανονισμού. Με μια τέτοια πράξη, η Επιτροπή μπορεί είτε να αναστείλει προσωρινά τον προτιμησιακό δασμό που ισχύει για το(τα) εν λόγω προϊόν(-τα) ή να θεωρήσει ότι δεν είναι σκόπιμη μια τέτοια ενέργεια.
   2.   Η προσωρινή αναστολή του προτιμησιακού δασμού ισχύει για μέγιστη περίοδο έξι μηνών από την ημερομηνία δημοσίευσης της απόφασης για την αναστολή του προτιμησιακού δασμού. Πριν από τη λήξη της εν λόγω εξάμηνης περιόδου και σε δεόντως αιτιολογημένες περιπτώσεις επείγοντος χαρακτήρα που έχουν σχέση με την αναστολή των προτιμησιακών δασμών, η Επιτροπή μπορεί να εκδώσει εκτελεστική πράξη άμεσης ισχύος σύμφωνα με τη διαδικασία του άρθρου 3 παράγραφος 2 του παρόντος κανονισμού, προκειμένου να αρθεί η προσωρινή αναστολή του προτιμησιακού δασμού, αν αποδειχθεί ότι η υπέρβαση του ορίου όσον αφορά τον όγκο των εισαγόμενων προϊόντων της κατηγορίας που αναφέρεται στο παράρτημα II-Γ της συμφωνίας οφείλεται σε αλλαγή του επιπέδου παραγωγικής και εξαγωγικής ικανότητας της Γεωργίας για το ή τα σχετικά προϊόντα.
   Άρθρο 3
   Διαδικασία επιτροπής
   1.   Η Επιτροπή επικουρείται από την επιτροπή για την Κοινή Οργάνωση των Γεωργικών Αγορών η οποία έχει συσταθεί με το άρθρο 229 παράγραφος 1 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (4) και, όσον αφορά τα μεταποιημένα γεωργικά προϊόντα, από την επιτροπή οριζόντιων ζητημάτων σχετικά με τις συναλλαγές μεταποιημένων γεωργικών προϊόντων που δεν απαριθμούνται στο παράρτημα I, η οποία συστάθηκε βάσει του άρθρου 44 παράγραφος 1 του κανονισμού (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου (5). Πρόκειται για επιτροπές κατά την έννοια του κανονισμού (ΕΕ) αριθ. 182/2011.
   2.   Οσάκις γίνεται αναφορά στην παρούσα παράγραφο, ισχύει το άρθρο 8 του κανονισμού (ΕΕ) αριθ. 182/2011, σε συνδυασμό με το άρθρο 4 αυτού.
   Άρθρο 4
   Έκθεση
   1.   Η Επιτροπή υποβάλλει ετησίως έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή και την υλοποίηση του παρόντος κανονισμού και του τίτλου IV της συμφωνίας, και σχετικά με την τήρηση των εκεί προβλεπομένων υποχρεώσεων.
   2.   Η έκθεση περιλαμβάνει, μεταξύ άλλων, πληροφορίες σχετικά με την εφαρμογή του μηχανισμού κατά της καταστρατήγησης.
   3.   Η έκθεση περιλαμβάνει επίσης περίληψη των στατιστικών και της εξέλιξης του εμπορίου με τη Γεωργία.
   4.   Το Ευρωπαϊκό Κοινοβούλιο μπορεί, εντός ενός μηνός από την υποβολή της έκθεσης από την Επιτροπή, να καλέσει την Επιτροπή σε ειδική συνεδρίαση της αρμόδιας επιτροπής του προκειμένου να παρουσιάσει και να διευκρινίσει οποιαδήποτε θέματα σχετίζονται με την εφαρμογή του εν λόγω κανονισμού.
   5.   Η Επιτροπή δημοσιοποιεί την εν λόγω έκθεση το αργότερο τρεις μήνες από την υποβολή της στο Ευρωπαϊκό Κοινοβούλιο και στο Συμβούλιο.
   Άρθρο 5
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 9 Μαρτίου 2016.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Η Πρόεδρος
         
         J. A. HENNIS-PLASSCHAERT
      
   
   
      (1)  Θέση του Ευρωπαϊκού Κοινοβουλίου, της 3ης Φεβρουαρίου 2016 (δεν έχει δημοσιευτεί ακόμη στην Επίσημη Εφημερίδα), και απόφαση του Συμβουλίου, της 29ης Φεβρουαρίου 2016.
   
      (2)  Απόφαση 2014/494/ΕΕ του Συμβουλίου, της 16ης Ιουνίου 2014, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου (ΕΕ L 261 της 30.8.2014, σ. 4).
   
      (3)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
   
      (4)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
   
      (5)  Κανονισμός (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων και την κατάργηση των κανονισμών (ΕΚ) αριθ. 1216/2009 και (ΕΚ) αριθ. 614/2009 του Συμβουλίου (ΕΕ L 150 της 20.5.2014, σ. 1).